Silkeborg førte 1-0 ved pausen mod Brøndby, men indskiftede Simon Makienok scorede to gange i anden halvleg og sikrede de blågule deres anden sejr i årets Superliga.

Det var Silkeborg, der havde revanche til gode i søndagens Superliga-opgør mod Brøndby, der i midtugen sejrede ganske overbevisende med 3-0 i pokalturneringen.

Brøndby-træner Auri Skarbalius havde valgt samme opstilling som til pokalkampen, dog med Oke Akpoveta helt på top i stedet for en karantæneramt Quincy Antipas. Det betød, at navne som Anders Randrup, Simon Makienok og Dennis Rommedahl måtte indlede kampen på bænken.

Silkeborg havde fundet plads til Henrik Tømrer Pedersen helt i front, og det blev veteran-angriberen, der kom i fokus efter knap 20 minutters spil, da han bragte hjemmeholdet foran 1-0.

Bolden blev spillet ind i feltet til Tømreren, som Clarence Goodson ikke nåede ordentlig frem til. En flot førsteberøring sikrede, at Tømrer fik skabt plads til sig selv, så han sikkert kunne sparke bolden ind til 1-0. Henrik Tømrer Pedersens mål nummer 96 som Silkeborg-spiller, hvilket er en tangering af klubrekorden.

Minuttet efter var Brøndby tæt på at udligne, da Mike Jensen fik sendt et godt, fladt langskud af sted, som smøg sig lige forbi målstolpen. I næste sekvens var det så Silkeborg, der var tæt på scoring, da Marvin Pourie forsøgte sig med venstrebenet.

Der blev dog ikke scoret yderligere i første halvleg, som sluttede 1-0 til hjemmeholdet, der var som forvandlede i forhold til pokalnederlaget i onsdags.

Efter pausen satte Brøndby Simon Makienok ind i stedet for en anonym Oke Akpoveta, og det så ud til at gøre de i dagens anledning sortklædte gæster mere farlige offensivt.

Det sås bedst efter otte minutters spil af halvlegen, da Simon Makienok kom højest på et indlæg fra højre side og headede hårdt mod Lasse Heinze i Silkeborg-målet, der kun kunne parere det hårde hovedstød. Returen røg til Mathias Gehrt, der dog blev tacklet i skudøjeblikket.

Brøndby satte sig efterhånden mere og mere på spillet, men Silkeborg var på ingen måder ufarlige, hvilket bedst blev illustreret efter 75 minutter, da en bold i dybden resulterede i en friløber til Kasper Risgaard.

Den tidligere AaB'er fik dog ikke ordentlig ram på sin afslutning, som Michael Tørnes flot reddede. På de efterfølgende to hjørnespark var Silkeborg tæt på at fordoble føringen, men hverken Martin Svensson eller Simon Jakobsen havde held med deres afslutninger.

Det havde til gengæld Simon Makienok, da den lange angriber udlignede til 1-1 tre minutter senere. Mike Jensen driblede fra højre side ind i banen og sendte bolden ind til Brent McGrath, der dog måtte se sin afslutning blive blokeret. Heldigvis, for gæsterne, røg bolden hen til Simon Makienok, der sikkert omsatte chancen og bragte balance i regnskabet.

Efter udligningen kom Silkeborg længere frem på banen, og derfor kom det også noget ud af det blå, da Simon Makienok i dommerens tredje tillægsminut gjorde sig selv til matchvinder for Brøndby.

Dennis Rommedahl sendte et indlæg ind fra højre side, som Makienok på fremragende vis flugtede i nettet til 2-1 og Brøndby-sejr.

Det er holdet fra Vestegnens blot anden sejr i årets Superliga, og den sender Brøndby forbi Silkeborg i tabellen. Dagens gæster har nu 12 point, et enkelt mere end Silkeborg.